*****

ΚΑΝΟΝΙΣΜΟΣ (ΕΟΚ) αριθ. 2604/90 ΤΗΣ ΕΠΙΤΡΟΠΗΣ

της 7ης Σεπτεμβρίου 1990

περί λεπτομερειών εφαρμογής του κανονισμού (ΕΟΚ) αριθ. 1200/90 του Συμβουλίου για την εξυγίανση της κοινοτικής παραγωγής μήλων και περί τροποποίησης του κανονισμού (ΕΟΚ) αριθ. 3322/89 περί καθορισμού των γενεσιουργών αιτιών που εφαρμόζονται στον τομέα των οπωροκηπευτικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1200/90 του Συμβουλίου της 7ης Μαΐου 1990 για την εξυγίανση της κοινοτικής παραγωγής μήλων (1), και ιδίως το άρθρο 6,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με τη λογιστική αξία και τις τιμές μετατροπής που εφαρμόζονται στο πλαίσιο της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (3), και ιδίως το άρθρο 5 παράγραφος 3,

Εκτιμώντας:

ότι, για την υλοποίηση των στόχων του κανονισμού (ΕΟΚ) αριθ. 1200/90, πρέπει να προσδιοριστούν οι όροι υπό τους οποίους χορηγείται η πριμοδότηση στην εκρίζωση μηλιών που προβλέπεται από τον εν λόγω κανονισμό, η οποία στη συνέχεια καλείται « πριμοδότηση εκρίζωσης»· ότι πρέπει, για το σκοπό αυτό, να οριστούν οι εκτάσεις και τα οπωροφόρα δένδρα τα οποία μπορεί να αφορά η ενέργεια της εκρίζωσης και να καθοριστεί το ύψος της πριμοδότησης εκρίζωσης·

ότι είναι απαραίτητο, προκειμένου να εξασφαλιστεί η αποτελεσματικότητα του καθεστώτος, να οριστούν επακριβώς οι ενδείξεις που πρέπει να περιέχει η αίτηση για τη χορήγηση της πριμοδότησης εκρίζωσης και να επαληθεύεται η ακρίβεια αυτών των πληροφοριών·

ότι, για να αποτραπεί ο κίνδυνος μεταφύτευσης των δένδρων που έχουν εκριζωθεί, είναι σκόπιμο να προβλεφθεί ότι πρέπει να καταστούν ακατάλληλα για τέτοια χρήση·

ότι πρέπει, πριν από την καταβολή της πριμοδότησης εκρίζωσης, να διαπιστωθεί ότι έγινε πράγματι η εκρίζωση·

ότι πρέπει να καθοριστούν όλες οι απαραίτητες διατάξεις για τη διασφάλιση της τήρησης των υποχρεώσεων του δικαιούχου της πριμοδότησης εκρίζωσης·

ότι, για να εξασφαλιστεί η ομοιογένεια των μέτρων που λαμβάνονται στον τομέα των οπωροκηπευτικών, πρέπει να καθοριστεί η γενεσιουργός αιτία του δικαιώματος για πριμοδότηση εκρίζωσης την πρώτη ημέρα της περιόδου εμπορίας κατά τη διάρκεια της οποία ζητείται η πριμοδότηση αυτή και ως εκ τούτου να τροποποιηθεί ανάλογα ο κανονισμός (ΕΟΚ) αριθ. 3322/89 της Επιτροπής (4)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κατά την έννοια του κανονισμού (ΕΟΚ) αριθ. 1200/90, θεωρούνται ως μηλιές τα υγιή δένδρα που μπορούν να δώσουν φυσιολογική παραγωγή μήλων εκτός των μήλων για την παραγωγή μηλίτη.

2. Η πριμοδότηση εκρίζωσης χορηγείται για την εκρίζωση οπωρώνων, κατά την έννοια του άρθρου 2 παράγραφος 4 του κανονισμού (ΕΟΚ) αριθ. 1200/90, εκτάσεως ίσης ή ανώτερης του ενός εκταρίου.

Άρθρο 2

Το ποσό της πριμοδότησης εκρίζωσης καθορίζεται σε 3 500 Ecu ανά εκτάριο.

Άρθρο 3

Η αίτηση για τη χορήγηση πριμοδότησης εκρίζωσης υποβάλλεται στις αρμόδιες αρχές των κρατών μελών πριν από την έναρξη των εργασιών της εκρίζωσης και το αργότερο την 1η Δεκεμβρίου 1992. Περιέχει τουλάχιστον τις ακόλουθες πληροφορίες:

α) ονοματεπώνυμο και διεύθυνση του αιτούντος·

β) ενδεχόμενη ονομασία εάν υπάρχει και διεύθυνση της γεωργικής εκμετάλλευσης·

γ) για κάθε οπωρώνα που είναι φυτευμένος με μηλιές, συνολική έκταση που είναι φυτευμένη με μηλιές, συνολικός αριθμός μηλιών και ηλικία των δένδρων, κατανεμημένα ανά ποικιλίες·

δ) στοιχεία αναγκαία για τον προσδιορισμό των τεμαχίων στα οποία πραγματοποιείται εκρίζωση και για τα οποία υποβάλλεται αίτηση για τη χορήγηση πριμοδότησης εκρίζωσης. Η ηλικία των δένδρων προσδιορίζεται σε συνάρτηση με την ημερομηνία φύτευσής τους.

Η αίτηση συνοδεύεται από τα ακόλουθα:

- έγγραφη δέσμευση του αιτούντος ότι παραιτείται αφενός για περίοδο 15 ετών από τη φύτευση μηλιών στον οπωρώνα της εκμετάλλευσής του, κατά την έννοια του άρθρου 2 παράγραφος 4 του κανονισμού (ΕΟΚ) αριθ. 1200/90, που αφορά η ενέργεια της εκρίζωσης και αφετέρου από την επέκταση των εκτάσεων της εκμετάλλευσής του που είναι φυτευμένες με μηλιές έξω από τον οπωρώνα αυτόν,

- με τους όρους που προβλέπονται από την εθνική νομοθεσία, έγγραφη συγκατάθεση ως προς την ενέργεια της εκρίζωσης, του ή των κατόχων των αγροτεμαχίων που είναι φυτευμένα με μηλιές, καθώς και δέσμευση αυτών να εξασφαλίσουν, σε περίπτωση πώλησης ή άλλης μεταβίβασης των εν λόγω αγροτεμαχίων, την έγγραφη δέσμευση του νέου καλλιεργητή της εκμετάλλευσης ότι δεν πρόκειται να επαναφυτεύσει μηλιές. Η δέσμευση αυτή ισχύει αυτοδικαίως για κάθε μεταγενέστερο καλλιεργητή στη διάρκεια της περιόδου που αναφέρεται στην πρώτη περίπτωση.

Άρθρο 4

1. Μετά την παραλαβή αίτησης για τη χορήγηση πριμοδότησης εκρίζωσης, η αρμόδια υπηρεσία προβαίνει με επί τόπου επιθεώρηση στην επαλήθευση των πληροφοριών που περιέχονται στην αίτηση, καταγράφει τη δέσμευση που αναφέρεται στο άρθρο 3 και διαπιστώνει, κατά περίπτωση, ότι η αίτηση είναι αποδεκτή.

2. Η αποδοχή της αίτησης κοινοποιείται στον αιτούντα το αργότερο σε δύο μήνες μετά την υποβολή της.

3. Οι εργασίες της εκρίζωσης πρέπει να πραγματοποιηθούν το αργότερο σε τρεις μήνες από την κοινοποίηση που αναφέρεται στην παράγραφο 2.

4. Τα δένδρα που εκριζώνονται πρέπει να καταστούν ακατάλληλα για μεταφύτευση.

Άρθρο 5

1. Ο ενδιαφερόμενος ανακοινώνει στην αρμόδια υπηρεσία την προβλεπόμενη ημερομηνία για την εκρίζωση. Η υπηρεσία αυτή διαπιστώνει με επιτόπου επιθεώρηση κάθε σχετικού αγροτεμαχίου ότι η εκρίζωση πραγματοποιήθηκε σύμφωνα με τις διατάξεις του παρόντος κανονισμού και πιστοποιεί τη χρονική στιγμή κατά την οποία αυτή πραγματοποιήθηκε.

2. Η πληρωμή της πριμοδότησης εκρίζωσης πραγματοποιείται το αργότερο δύο μήνες μετά τη διαπίστωση που αναφέρεται στην παράγραφο 1.

Άρθρο 6

1. Τα κράτη μέλη ελέγχουν εάν τηρείται η δέσμευση που αναφέρεται στο άρθρο 3 με επιτόπου επιθεώρηση των εκμεταλλεύσεων σε τακτά χρονικά διαστήματα, ούτως ώστε κάθε εκμετάλλευση να ελέγχεται τουλάχιστον κάθε πέντε έτη.

2. Τα κράτη μέλη ανακοινώνουν στην Επιτροπή τα αποτελέσματα αυτών των ελέγχων.

3. Εφόσον τα κράτη μέλη διαπιστώσουν ότι δεν έχει τηρηθεί η δέσμευση που αναφέρεται στο σημείο 3:

- προβαίνουν στην ανάκτηση της καταβληθείσας πριμοδότησης εκρίζωσης, προσαυξημένης με τους τόκους που εφαρμόζονται στο κράτος μέλος για ανάλογη ανάκτηση,

- επιβάλλουν στον παραβάτη την πληρωμή ποσού ίσου προς το ποσό της καταβληθείσας πριμοδότησης εκρίζωσης.

4. Τα ποσά που αναφέρονται στην παράγραφο 3 καταβάλλονται στους οργανισμούς ή τις υπηρεσίες πληρωμής και αφαιρούνται από τις δαπάνες που χρηματοδοτεί το Ευρωπαϊκό Γεωργικό Ταμείο Προσανατολισμού και Εγγυήσεων - τμήμα Εγγυήσεων.

Άρθρο 7

Τα κράτη μέλη ανακοινώνουν στην Επιτροπή κάθε έτος, πριν από τις 30 Ιουνίου, τις εκτάσεις για τις οποίες έχουν υποβληθεί αιτήσεις για τη χορήγηση πριμοδότησης εκρίζωσης καθώς και τις εκτάσεις στις οποίες πραγματοποιήθηκε η εκρίζωση, κατανεμημένες ανά ποικιλία και ανά περιοχή.

Άρθρο 8

Στον κανονισμό (ΕΟΚ) αριθ. 3322/89 παρεμβάλλεται το ακόλουθο άρθρο 4α:

«Άρθρο 4α

Η γενεσιουργός αιτία του δικαιώματος για την πριμοδότηση εκρίζωσης μηλιών που αναφέρεται στο άρθρο 1 του κανονισμού (ΕΟΚ) αριθ. 1200/90 του Συμβουλίου (*) θεωρείται ότι επέρχεται την πρώτη ημέρα της περιόδου εμπορίας κατά τη διάρκεια της οποίας υποβάλλεται η αίτηση για τη χορήγηση πριμοδότησης εκρίζωσης.

(*) ΕΕ αριθ. L 119 της 11. 5. 1990, σ. 63.»

Άρθρο 9

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 119 της 11. 5. 1990, σ. 63.

(2) ΕΕ αριθ. L 164 της 24. 6. 1985, σ. 1.

(3) ΕΕ αριθ. L 201 της 31. 7. 1990, σ. 9.

(4) ΕΕ αριθ. L 321 της 4. 11. 1989, σ. 32.